**ข้อบังคับคณะกรรมการสวัสดิการ**

**ภายในสำนักงานคณะกรรมการสิทธิมนุษยชนแห่งชาติ**

ว่าด้วยการสงเคราะห์สมาชิก

พ.ศ. ๒๕๖๕

 โดยที่เป็นการสมควรกำหนดให้มีข้อบังคับคณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติว่าด้วยการสงเคราะห์สมาชิก

 อาศัยอำนาจตามความในข้อ ๙ (๒) และข้อ ๑๐ แห่งระเบียบคณะกรรมการสิทธิมนุษยชนแห่งชาติว่าด้วยการจัดสวัสดิการภายในสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ คณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติจึงออกข้อบังคับไว้ ดังต่อไปนี้

 ข้อ ๑ ข้อบังคับนี้เรียกว่า “ข้อบังคับคณะกรรมการสวัสดิการภายในสำนักงานคณะกรรมการ
สิทธิมนุษยชนแห่งชาติว่าด้วยการสงเคราะห์สมาชิก พ.ศ. ๒๕๖๕”

 ข้อ ๒ ข้อบังคับนี้ให้ใช้บังคับตั้งแต่บัดนี้เป็นต้นไป

 ข้อ ๓ ให้ยกเลิก

 (๑) ข้อบังคับคณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติ
ว่าด้วยการขอใช้รถราชการเพื่องานสวัสดิการ พ.ศ. ๒๕๖๒

 (๒) ข้อบังคับคณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติ
ว่าด้วยการขอใช้รถราชการเพื่องานสวัสดิการ (ฉบับที่ ๒) พ.ศ. ๒๕๖๕

 ข้อ ๔ ในข้อบังคับนี้

 “เลขาธิการ” หมายความว่า เลขาธิการคณะกรรมการสิทธิมนุษยชนแห่งชาติ

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

 “คณะกรรมการสวัสดิการ” หมายความว่า คณะกรรมการสวัสดิการภายในสำนักงาน

 “ประธานกรรมการสวัสดิการ” หมายความว่า ประธานกรรมการสวัสดิการภายในสำนักงาน

 “สมาชิก” หมายความว่า สมาชิกสวัสดิการตามระเบียบคณะกรรมการว่าด้วยการจัดสวัสดิการภายในสำนักงาน

 “กองทุนสวัสดิการ” หมายความว่า กองทุนสวัสดิการภายในสำนักงาน

 ข้อ ๕ สวัสดิการประเภทฌาปนกิจสงเคราะห์ ในกรณีที่สมาชิกผู้ใดถึงแก่ความตายให้กองทุนสวัสดิการจัดพวงหรีดเพื่อเคารพศพในอัตราไม่เกิน ๒,๐๐๐ บาท และให้จ่ายเงินสมบทเป็นเจ้าภาพ
เพื่อเป็นค่าใช้จ่ายในการประกอบพิธีศพตามประเพณีของแต่ละศาสนา รายละ ๑๐,๐๐๐ บาท

 กรณีบิดา มารดา คู่สมรส คู่ชีวิต บุตร หรือผู้อุปการะที่ทำหน้าที่แทนบิดามารดา ของสมาชิก
ถึงแก่ความตาย ให้กองทุนสวัสดิการจัดพวงหรีดเพื่อเคารพศพในอัตราไม่เกิน ๒,๐๐๐ บาท และให้จ่ายเงินสมทบเป็นเจ้าภาพเพื่อเป็นค่าใช่จายในการประกอบพิธีศพตามประเพณีของแต่ละศาสนา
รายละ ๒,๕๐๐ บาท

 ข้อ ๖ สวัสดิการประเภทการช่วยเหลือผู้ประสบภัย ในกรณีที่สมาชิกผู้ใดประสบอัคคีภัย วาตภัย อุทกภัย หรือภัยพิบัติอย่างอื่นจนเป็นเหตุให้เกิดความเสียหายแก่ทรัพย์สิน ให้กองทุนสวัสดิการจ่ายเงินช่วยเหลือแก่สมาชิกได้ไม่เกินครั้งละ ๓,๐๐๐ บาท โดยให้สมาชิกผู้ประสบภัยดังกล่าวยื่นเอกสารและหลักฐานที่เกี่ยวข้องต่อประธานกรรมการสวัสดิการตามแบบที่คณะกรรมการสวัสดิการกำหนด

 กรณีที่ผู้ประสบภัยมีคู่สมรสหรือคู่ชีวิตที่เป็นสมาชิกและประสบภัยในกรณีเดียวกัน ให้มีสิทธิดังกล่าวได้เพียงหนึ่งสิทธิเท่านั้น

 คณะกรรมการสวัสดิการอาจพิจารณาให้สมาชิกผู้ประสบภัยยืมเงินโดยไม่คิดดอกเบี้ยเพื่อช่วยบรรเทาความเดือดร้อน ภายในวงเงินไม่เกิน ๕๐,๐๐๐ บาท โดยให้ผ่อนชำระเป็นรายเดือน ภายในระยะเวลาไม่เกินหนึ่งปี และให้จัดทำหนังสือสัญญาการยืมเงินพร้อมทั้งทำหนังสือให้ความยินยอมให้สำนักงานหักเงินได้รายเดือนส่งคืนกองทุนสวัสดิการ

 ข้อ ๗ สวัสดิการประเภทการคลอดบุตร ให้กองทุนสวัสดิการจ่ายเงินเป็นค่าทำขวัญให้แก่สมาชิกหรือคู่สมรสของสมาชิกจำนวน ๓,๐๐๐ บาทต่อครั้ง

 ข้อ ๘ สวัสดิการประเภทกีฬาและนันทนาการ ในการจัดกิจกรรมหรือกิจการสำหรับสมาชิก
อาจได้รับเงินช่วยเหลือค่าใช้จ่ายจากกองทุนสวัสดิการ ดังต่อไปนี้

 (๑) ค่าทัศนศึกษา

 (๒) ค่าจัดงานด้านพิธีการและงานเลี้ยงรื่นเริง

 (๓) ค่าเครื่องแต่งกายในการเล่นกีฬาและนันทนาการ

 (๔) ค่าใช้จ่ายอื่นที่เกี่ยวเนื่องกับการกีฬาและนันทนาการ

 ทั้งนี้ ให้เป็นไปตามมติคณะกรรมการสวัสดิการ

 ข้อ ๙ สวัสดิการประเภทการให้ยืมเงินค่าอุปกรณ์ทางการศึกษาบุตร กรณีสมาชิกผู้ใดมีความประสงค์จะขอยืมเงินค่าอุปกรณ์ทางการศึกษาของบุตร ให้สมาชิกยื่นคำขอตามแบบที่คณะกรรมการสวัสดิการกำหนด โดยคณะกรรมการสวัสดิการอาจอนุมัติให้ยืมเงินได้ภายในวงเงินไม่เกิน ๕,๐๐๐ บาท โดยให้ผ่อนชำระเป็นรายเดือน ภายในระยะเวลาไม่เกินหกเดือน และให้จัดทำหนังสือสัญญาการยืมเงิน พร้อมทั้งให้ทำหนังสือให้ความยินยอมให้สำนักงานหักเงินได้รายเดือนส่งคืนกองทุนสวัสดิการ

 ข้อ ๑๐ สวัสดิการประเภททุนส่งเสริมการศึกษา คณะกรรมการสวัสดิการอาจพิจารณามอบทุนการศึกษาประจำปีให้แก่บุตรของสมาชิกปีละครั้ง การให้ทุนแบ่งออกเป็น ๓ ระดับชั้น ดังนี้

 (๑) ระดับอนุบาลและประถมศึกษา ทุนละ ๑,๕๐๐ บาท

 (๒) ระดับมัธยมศึกษาตอนต้น ทุนละ ๒,๐๐๐ บาท

 (๓) ระดับมัธยมศึกษาตอนปลายหรือเทียบเท่า ทุนละ ๒,๕๐๐ บาท

 สมาชิกมีสิทธิยื่นความประสงค์ขอรับทุนได้ไม่เกินหนึ่งทุนต่อหนึ่งครอบครัว โดยจะต้องมีหลักฐานแนบประกอบการยื่นขอรับทุน ประกอบด้วย สำเนาทะเบียนบ้านหรือสำเนาสูติบัตร หลักฐานทางการศึกษาที่แสดงผลการเรียน และหลักฐานรับรองความประพฤติ

ให้คณะกรรมการสวัสดิการแต่งตั้งคณะทำงานพิจารณาทุนการศึกษาแก่บุตรของสมาชิกจำนวนไม่เกินห้าคน เพื่อทำหน้าที่พิจารณากลั่นกรองและดำเนินการให้เป็นไปตามข้อบังคับนี้ โดยพิจารณาคุณสมบัติและความเหมาะสมของผู้ขอรับทุนและดำเนินการอื่น เพื่อให้การพิจารณาเป็นไปด้วยความเหมาะสม โปร่งใส และยุติธรรม

วงเงินในการมอบทุนการศึกษาให้เป็นไปตามที่คณะกรรมการสวัสดิการกำหนด

 ข้อ ๑๑ สวัสดิการประเภทการสมรส กรณีที่สมาชิกจัดพิธีสมรส ให้กองทุนสวัสดิการจ่ายเงิน
เป็นเงินขวัญถุงแก่สมาชิกผู้นั้น จำนวน ๒,๐๐๐ บาท โดยให้เบิกได้เพียงครั้งเดียว

 ข้อ ๑๒ สวัสดิการประเภทค่าของเยี่ยมผู้ป่วยซึ่งเป็นสมาชิกหรือเคยเป็นสมาชิกหรือบุคคลซึ่งเคยดำรงตำแหน่งกรรมการสิทธิมนุษยชนแห่งชาติ กองทุนสวัสดิการอาจเบิกจ่ายค่าของเยี่ยมผู้ป่วยได้ไม่เกิน ๑,5๐๐ บาท

 ข้อ ๑๓ สวัสดิการพิเศษ กรณีสมาชิกประสบอุบัติเหตุหรือประสบภัยอันเนื่องมาจากการปฏิบัติหน้าที่ตามคำสั่งของผู้บังคับบัญชาที่สั่งโดยชอบตามกฎหมาย ให้กองทุนสวัสดิการจ่ายเงินแก่สมาชิกหรือทายาทโดยธรรมของผู้นั้น ดังนี้

 (๑) กรณีได้รับบาดเจ็บและต้องเข้ารับการรักษาในสถานพยาบาลเป็นผู้ป่วยใน ให้กองทุนสวัสดิการจ่ายเงินเป็นค่าทำขวัญ จำนวน ๓,๐๐๐ บาท

 (๒) กรณีได้รับบาดเจ็บสาหัสโดยมีใบรับรองแพทย์มาแสดง ให้กองทุนสวัสดิการจ่ายเงินเป็น
ค่าทำขวัญ จำนวน ๕,๐๐๐ บาท

 (๓) กรณีเสียชีวิต ให้กองทุนสวัสดิการจ่ายเงินเป็นค่าทำขวัญให้แก่ทายาทโดยธรรม จำนวน ๒๐,๐๐๐ บาท ในกรณีเสียชีวิตสืบเนื่องจาก (๒) ให้ได้รับเงินทำขวัญเพิ่มเติม จำนวน ๑๕,๐๐๐ บาท

 ข้อ ๑๔ สวัสดิการพิเศษ สมาชิกที่สำนักงานไม่ได้จัดทำประกันภัยโดยใช้งบประมาณของสำนักงานตามกฎหมายหรือระเบียบที่เกี่ยวข้อง คณะกรรมการสวัสดิการอาจพิจารณาจัดทำประกันภัยแบบกลุ่ม
ให้ก็ได้ ทั้งนี้ ให้พิจารณาเงินของกองทุนสวัสดิการประกอบการจัดสวัสดิการพิเศษตามข้อนี้ด้วย

 ข้อ ๑๕ กิจกรรมหรือสวัสดิการในด้านอื่น ๆ ที่ไม่ได้กำหนดไว้ในข้อบังคับนี้ คณะกรรมการสวัสดิการอาจมีมติอนุมัติให้เงินช่วยเหลือหรือเบิกจ่ายค่าใช้จ่ายได้ ในวงเงินไม่เกิน ๕๐,๐๐๐ บาท

 ข้อ ๑๖ ในการจัดงานสวัสดิการ สมาชิกอาจขอใช้รถราชการเพื่องานสวัสดิการได้ตามความจำเป็นและเหมาะสม โดยไม่ให้เกิดความเสียหายต่อการปฏิบัติงานตามปกติ โดยให้สมาชิกเป็นผู้ขอใช้รถราชการตามแบบที่คณะกรรมการสวัสดิการกำหนด พร้อมทั้งแจ้งเหตุผลและความจำเป็นในการขอใช้รถ ผ่านผู้บังคับบัญชาตามลำดับชั้นจนถึงผู้มีอำนาจอนุมัติ

 กรณีไม่สามารถจัดหารถราชการเพื่อไปงานดังกล่าวได้ ให้ขออนุมัติประธานกรรมการสวัสดิการ
เพื่อดำเนินการเช่ารถยนต์เอกชนแทนก็ได้

ให้เลขาธิการหรือผู้ที่ได้รับมอบหมาย เป็นผู้มีอำนาจอนุมัติการใช้รถราชการเพื่อสวัสดิการ
ตามข้อบังคับนี้

 ข้อ ๑๗ เมื่อได้รับอนุมัติให้ใช้รถราชการเพื่อสวัสดิการแล้ว ให้เบิกจ่ายค่าน้ำมันเชื้อเพลิงตามที่จ่ายจริง และค่าใช้จ่ายอื่นที่จำเป็นจากกองทุนสวัสดิการ ในกรณีดังต่อไปนี้

 (๑) งานพิธีทางศาสนาหรือการกุศลศพ หรือเพื่อการไว้อาลัยศพสมาชิก บิดา มารดา คู่สมรส คู่ชีวิต บุตร หรือผู้อุปการะที่ทำหน้าที่แทนบิดามารดา ของสมาชิก หรือผู้ที่เคยให้ความช่วยเหลือหรือ
ผู้เคยทำประโยชน์ให้แก่สำนักงาน

 (๒) งานมงคลสมรสของสมาชิก

 (๓) งานอุปสมบทของสมาชิก

(๔) งานจิตอาสาที่จัดโดยสำนักงาน

 (๕) งานอื่น ๆ ที่เกี่ยวกับสวัสดิการภายในสำนักงาน

 ให้เบิกจ่ายค่าเบี้ยเลี้ยงและค่าที่พักของพนักงานขับรถราชการตามวรรคหนึ่งจากกองทุนสวัสดิการ ในอัตรา ดังนี้

 (๑) ค่าเบี้ยเลี้ยง ในอัตราวันละ ๔๐๐ บาท

 (๒) ค่าที่พัก ตามที่จ่ายจริงไม่เกิน ๘๐๐ บาท ต่อคืน

 ข้อ ๑๘ ในการขอใช้รถราชการที่มิได้จัดหามาโดยวิธีการเช่าตามข้อบังคับนี้ ให้พนักงานขับรถราชการทำประกันภัยรถยนต์แบบชั่วคราว โดยใช้เงินจากกองทุนสวัสดิการ

 การซ่อมแซมรถราชการที่ได้รับความเสียหายอันเนื่องจากการจัดสวัสดิการนอกเหนือจากกรณีอุบัติเหตุตามวรรคหนึ่ง ให้เบิกจ่ายจากกองทุนสวัสดิการก่อน

 ข้อ ๑๙ นอกจากสวัสดิการตามที่กำหนดไว้ในข้อบังคับนี้ ให้สมาชิกผู้ประสงค์จะรับการสงเคราะห์อื่นยื่นคำขอต่อประธานกรรมการสวัสดิการ โดยให้มีหลักฐานแสดงเหตุที่ควรจะได้รับการสงเคราะห์ แล้วแต่กรณี พร้อมคำรับรองของผู้บังคับบัญชาของสมาชิกผู้นั้นซึ่งดำรงตำแหน่งไม่ต่ำกว่าผู้อำนวยการสำนัก/หน่วย ที่ตนสังกัดอยู่ เพื่อเสนอให้คณะกรรมการสวัสดิการพิจารณาให้การสงเคราะห์หรือช่วยเหลือก็ได้

 การขอรับการสงเคราะห์หรือช่วยเหลือตามวรรคหนึ่ง ให้สมาชิกยื่นคำขอภายในระยะเวลาสามสิบวันนับแต่วันที่ทราบเหตุดังกล่าว

ข้อ ๒๐ ในวาระเริ่มแรก การจัดสวัสดิการให้กับสมาชิกตามข้อบังคับนี้ ให้คณะกรรมการสวัสดิการพิจารณาเงินของกองทุนสวัสดิการประกอบด้วย

 ข้อ ๒๑ ให้ประธานกรรมการสวัสดิการรักษาการตามข้อบังคับนี้

 ในกรณีมีปัญหาเกี่ยวกับการปฏิบัติตามข้อบังคับนี้ ให้คณะกรรมการสวัสดิการเป็นผู้วินิจฉัยชี้ขาด

ประกาศ ณ วันที่ ๕ กรกฎาคม พ.ศ. ๒๕๖๕

รตญา กอบศิริกาญจน์

รองเลขาธิการคณะกรรมการสิทธิมนุษยชนแห่งชาติ

ประธานกรรมการสวัสดิการภายในสำนักงานคณะกรรมการสิทธิมนุษยชนแห่งชาติ